b"\n_START_ARTICLE_\nChemnitz\n_START_SECTION_\nHistorie\n_START_PARAGRAPH_\nByens beliggenhet kan forklares ved n\xc3\xa6rheten til krysset mellom to gamle handelsveier: den \xc3\xb8st-vestg\xc3\xa5ende Frankenstrasse og den nord-s\xc3\xb8rg\xc3\xa5ende saltveien mellom Halle og Praha. I den til da ubebodde Miriquidi-skogen ble det i 1136 under keiser Lothar III anlagt et benediktinerkloster p\xc3\xa5 dagens Schlossberg. Selve byen ble f\xc3\xb8rst grunnlagt under keiser Fredrik Barbarossa i 1165. Etter slaget ved Lucka kom byen fra 1308 under Wettinernes herred\xc3\xb8mme, mens klosteret forble uavhengig frem til sekulariseringa etter reformasjonen._NEWLINE_N\xc3\xa6ringslivet i byen fikk et oppsving etter utstedelsen av blekeprivilegiet i 1357. Chemnitz ble snart et sentrum for lerretsveveri og garn- og lerretshandel. Rikdommen som fl\xc3\xb8t fra lerretsframstillinga gjorde 1400- og 1500-tallet til en glansperiode for arkitektur og kunst. Tretti\xc3\xa5rskrigen rammet imidlertid Chemnitz hardt, og det tok lang tid f\xc3\xb8r byen igjen kom p\xc3\xa5 fote._NEWLINE_I l\xc3\xb8pet av 1700- og 1800-tallet utviklet Chemnitz seg til et industrielt sentrum i Sachsen, fremfor alt innenfor tekstilindustri \xe2\x80\x93 \xc2\xabSachsens Manchester\xc2\xbb. \xc3\x85pningen av Bernhardsche Spinnerei i 1799 var en tidlig milep\xc3\xa6l i s\xc3\xa5 m\xc3\xa5te. Richard Hartmann grunnla med sin lokomotivfabrikk i 1837 Chemnitz' maskinindustri. En av Hartmanns ingeni\xc3\xb8rer, Louis Sch\xc3\xb6nherr, konstruerte en ny type mekanisk vevstol, og \xc3\xa5pnet en vevstolfabrikk. Omkring midten av \xc3\xa5rhundret bygde Joachim Zimmermann opp Tysklands f\xc3\xb8rste fabrikk for produksjon av verkt\xc3\xb8ymaskiner. Alt i alt ble Chemnitz i l\xc3\xb8pet av 1800-tallet et sentrum for industriell innovasjon i Tyskland._NEWLINE_Byen ble ogs\xc3\xa5 tidlig et sentrum for tysk arbeiderbevegelse, og i 1871 ble Chemnitzer Freie Presse grunnlagt her som en av de f\xc3\xb8rste arbeideravisene i Tyskland._NEWLINE_P\xc3\xa5 grunn av byens industrielle betydning ble Chemnitz utsatt for omfattende allierte bombeangrep mot slutten av andre verdenskrig, og mye av den historiske bebyggelsen ble \xc3\xb8delagt. I 1953 lanserte myndighetene i DDR en gjenoppbyggingsplan for byen. Den forordnet en omfattende nyorganisering av de sentrale bydelene, samtidig som noen av de historiske bygningene ble rekonstruert. Samtidig skiftet byen navn til Karl-Marx-Stadt \xe2\x80\x93 til tross for at Marx aldri noengang bes\xc3\xb8kte byen. I 1990 stemte 76\xc2\xa0% av innbyggerne i en folkeavstemning for at byen skulle f\xc3\xa5 tilbake sitt gamle navn.\n_START_SECTION_\nAttraksjoner\n_START_PARAGRAPH_\nTuristattraksjoner er blant annet Kassberg-omr\xc3\xa5det med bygninger fra 18. og 19. \xc3\xa5rhundret. Et annet sv\xc3\xa6rt kjent landemerke er Karl Marx-monumentet (med det lokale klengenavnet \xc2\xabNischel\xc2\xbb). Dette minnet fra DDR-tiden er laget av Lev Kerbel."